**Приложение № 2**

|  |  |
| --- | --- |
| **КОНСУЛТАЦИОНЕН ДОКУМЕНТ** | |
| 1. **ОСНОВНА ИНФОРМАЦИЯ ЗА КОНСУЛТАЦИЯТА** | |
|  | **Въведение:**  Откриват се обществени консултации по повод извършването на цялостна предварителна оценка на въздействието на предложения за изменение и допълнение на Закона за опазване на околната среда (ЗООС). Целта на измененията е отстраняване на идентифицирани проблеми в действащия към момента закон и неговото приложение, водещи до необосновано забавяне и затруднения при осъществяване на дейностите по административно обслужване, административно регулиране и контрол на компетентната администрация; налагането на необоснованa финансовa тежест за възложителите на инвестиционни предложения; налагането на административна тежест за заявителите и титулярите на комплексно разрешително.  Целта е и постигане на пълно съобразяване на ЗООС с Директива 2010/75/ЕС на Европейския парламент и на Съвета от 24 ноември 2010 година относно емисиите от промишлеността (комплексно предотвратяване и контрол на замърсяването), Директива 2011/92/ЕС относно оценката на въздействието на някои публични и частни проекти върху околната среда (изменена с Директива 2014/52/ЕС на Европейския парламент и на Съвета от 16 април 2014 година) и Директива 2012/18/ЕС на Европейския парламент и на Съвета от 4 юли 2012 година относно контрола на опасностите от големи аварии, които включват опасни вещества, за изменение и последваща отмяна на Директива 96/82/ЕО на Съвета.  На обществени консултации се поставя и въпросът за разширяване на обхвата на дейностите по оползотворяване на отпадъци, предмет на преценка за необходимостта от извършване на ОВОС.  Общата цел на планираните промени е подобряване на уредбата с цел усъвършенстване на законовия текст,оптимизация на засегнатите процедури и облекчаване на административното обслужване, постигане на по-високи нива на хармонизация с европейското законодателство с цел повишаване публичността и отчетността на процесите и засилване ефективността на контролната дейност в административните структури. |
|  | **Цели на консултацията:**  Консултацията се провежда на основание чл. 24, ал. 1 от Наредбата за обхвата и методологията за извършване на оценка на въздействието, като целта е да запознаят заинтересуваните страни с проблемите и предложенията за разрешаването им, като им бъде предоставена възможност да изразят мнението и становището си по обхвата и същността на предвижданите промени и очакваните въздействия в областта на опазването на околната среда, да бъдат събрани предложения и мнения за по-ефективно постигане на целите на предложените промени, да бъдат идентифицирани допълнителни възможности за подобряване прозрачността и модела на предоставяне на административни услуги и административно регулиране; да бъде събрана допълнителна информация, данни и знания, на база на които да бъде изготвен анализ и оценка на измененията и допълненията; да бъда направено аргументирано ефективно планиране на процеса на въвеждане на промените и постигане на целите на правителствената политика, с оглед оценката на тяхното въздействие.  Консултацията ще бъде счетена за успешна, ако бъдат получени мнения и становища по така идентифицираните проблеми и отправени предложения за от поне един представител от всяка от идентифицираните групи заинтересовани страни.  Предложенията за изменения, допълнения, добавки и заличавания, изпратени от заинтересованите страни ще бъдат разгледани, обсъдени и взети предвид от работната група при съставяне на финалния вариант на законопроекта. Анализът и обобщението на становищата, изразени по време на консултациите ще позволят да бъде извършена по-всеобхватна и пълна оценка на въздействието на предложените изменения. |
|  | **Консултационен процес:**  Срокът на консултацията е 30 дни. Срокът е достатъчен за получаване на предложения, включително такива за конкретно изследване и оценка на въздействието на предлаганите промени в нормативния акт. В рамките на консултацията заинтересованите страни могат да изразят своето мнение и да направят своите предложения за усъвършенстване на настоящия модел на административно обслужване и контрол.  Консултационният документ се публикува на Портала за обществени консултации /www.strategy.bg/ и на страницата на МОСВ /https://www.moew.government.bg/ за периода на консултацията.  Ще бъдат приложени и други методи на консултиране – провеждане на срещи със заинтересовани страни /включително срещи „на място“, срещи, ползващи различни комуникационни канали - онлайн консултации, телефонни разговори и други/, изследване на общественото мнение и интервюта с лицата в обхвата на регулациите по ЗООС.  Предложения, коментари и становища могат да бъдат публикувани и изпращани на:  Портал за обществени консултации (изисква се регистрация)  E-mail [p.kyosev@eurolex.bg](mailto:p.kyosev@eurolex.bg)  Адрес: гр. София, ПК 1124, ул. „Николай В.Гогол“ №6. Писмата следва да се адресират до Обединение „Консултанти Евролекс и Делчев“, Ръководител на Проект: Андрей Делчев, Телефон: +3592 401 91 60; факс: +3592 40 191 70  Системата за сигурно електронно връчване [https://edelivery.egov.bg](https://edelivery.egov.bg/) (изисква квалифициран електронен подпис или ПИК на НОИ).  Име на координатора на консултацията и телефон за комуникация: Петър Кьосев, тел 0886 81 53 76  В отговорите си заинтересованите страни следва да посочат кое заинтересовано лице представляват. Тази информация е необходима, за да може след получаване на становищата и препоръките, да се анализира правилно въздействието на предложените изменения и допълнения върху съответната група заинтересовани страни. Не е необходимо посочване на име или наименование на съответното лице.  **Обратна връзка:** След приключването на обществената консултация всички предложения ще бъдат обобщени в справката за отразяване на предложенията, която ще бъде публикувана на Портала за обществени консултации. |
|  | **Релевантни документи и нормативни актове:**  Закон за опазване на околната среда;  Закон за управление на отпадъците;  Закон за водите;  Директива 2010/75/ЕС на Европейския парламент и на Съвета от 24 ноември 2010 година относно емисиите от промишлеността (комплексно предотвратяване и контрол на замърсяването);  Директива 2011/92/ЕС относно оценката на въздействието на някои публични и частни проекти върху околната среда (изменена с Директива 2014/52/ЕС на Европейския парламент и на Съвета от 16 април 2014 година);  Директива 2012/18/ЕС на Европейския парламент и на Съвета от 4 юли 2012 година относно контрола на опасностите от големи аварии, които включват опасни вещества, за изменение и последваща отмяна на Директива 96/82/ЕО на Съвета;  Решение № 704 на МС от 5.10.2018 г. за приемане на мерки за трансформация на модела на административно обслужване;  Подзаконови нормативни актове;  Други. |
| 1. **ОПИСАНИЕ НА ПРЕДЛОЖЕНИЕТО**    1. **Предложения за изменения и допълнения в ЗООС:**       1. Предлага се да се предвиди възможност Министърът на околната среда и водите да превъзлага някои от своите административни и контролни правомощия по ЗООС на оправомощени от него длъжностни лица, по-конкретно във връзка с предоставянето на указания за извършване на проверки на данните за изпускането и преноса на замърсители; публичното обявяване на внесени инвестиционни предложения и последващото уведомяване на кметовете на заинтересованите общини, райони и кметства; насърчаване и развитие на най-добри налични техники за целите по околна среда, включително и по отношение на осъществяването на контрол на изпълнението на задълженията на операторите на предприятия и/или съоръжения, класифицирани с нисък или висок рисков потенциал;       2. Предлага се да се разширят правомощията на Изпълнителния директор на Изпълнителната агенция по околна среда като в неговата компетентност се причисли воденето на публичния регистър с данни за резултатите от издаването, отказа, отмяната, преразглеждането и актуализирането на комплексни разрешителни.       3. Предлага се да се прецизират хипотезите, в които операторите на предприятия и/или съоръжения с нисък или висок рисков потенциал следва да актуализират подадените до Изпълнителната агенция по околна среда уведомления за извършена класификация.       4. За облекчаване на финансовата тежест се предлага да отпадне задължението за обявяване на инвестиционни предложения и чрез средствата за масово осведомяване като публичността се осъществява чрез публикуването им на интернет страницата им или по друг подходящ начин.       5. Предлага се да се прецизират формулировки и разпоредби за подобряване на налични несъответствия и недостатъци в текста на ЗООС, свързани с отстраняването на смислови неясноти в употребата на понятията „предприятие“ и „съоръжение“; допълване на уредбата по одобряване на доклади за безопасност на предприятията и/или съоръженията с висок рисков потенциал с процедурата по одобряване на актуализирани доклади за безопасност на предприятията и/или съоръженията с нисък и висок рисков потенциал; уточняване на формулировката на външните препращания към разпоредби на Закона за управление на отпадъците и на Закона за водите.       6. Предлага се да се прецизират редица формулировки и разпоредби с цел отстраняване на налични несъвършенства в транспонирането и осигуряване ефективното цялостно прилагане на Директива 2010/75/ЕС, Директива 2011/92/ЕС и Директива 2012/18/ЕС и в частност да се заложи задължително информиране на обществеността за същността на възможните решения, а когато е приложимо – на проекта на решение по ОВОС преди разглеждането им от Висшия експертен екологичен съвет, съответно експертните екологични съвети; да се предвиди задължително оповестяване на интернет страницата на съответния компетентен орган на проектите на комплексни разрешителни преди тяхното окончателно приемане; да се разшири списъкът с дейностите по оползотворяване на отпадъци, по отношение на които се осъществява преценка за необходимост от извършване на ОВОС; редакция на формулировките, свързани със сроковете за извършване на извънпланови проверки и извънредни проверки на инсталации и съоръжения за категориите промишлени дейности за които се изисква издаването на комплексно разрешително, както и на процедурата по предприемане на действия от страна на операторите на инсталации и съоръжения за категориите промишлени дейности по Приложение № 4 от ЗООС за отстраняване, контролиране, ограничаване или намаляване на опасните вещества при окончателно прекратяване на извършваните дейности.    2. **Идентифицирани проблеми, обосноваващи предложенията за изменение и допълнение на ЗООС:**       1. Констатирана е неефективност на административното обслужване и административното регулиране поради концентриране в лицето на министъра на околната среда и водите на правомощия по редица процедури и невъзможност за делегиране на правомощия, сред които: предоставяне на указания за извършване на проверки, обявяване на внесени инвестиционни предложения, насърчаване и развитие на най-добри налични техники за целите по околна среда.       2. Констатирана е неефикасност в поддържането на публичния регистър с резултатите от издаване, отказ, отмяна, преразглеждане и актуализиране на комплексни разрешителни поради необосновано ангажиране на ресурса на две администрации при неговото водене.       3. Налице е намалена ефективност при осъществяване на проверки на регионално ниво в резултат от съществуващата правна уредба, концентрираща контролни правомощия само в лицето на министъра на околната среда и водите.       4. Установена е липса на актуална информация относно операторите на предприятия и/или съоръжения с нисък или висок рисков потенциал цел, което възпрепятства ефективния контрол върху тяхната дейност.       5. Установена е необоснована финансова тежест за гражданите и бизнеса, възникваща от задължението за обявяване на инвестиционни предложения и чрез средствата за масово осведомяване.       6. Установени са несъответствия при използване на понятията „предприятие“ и „съоръжение“ в текста на ЗООС. Посоченото създава трудности при прилагането им с оглед възможността за противоречиво тълкуване на кръга на правните субекти, попадащи в техния обхват.       7. Констатирани са недостатъци и непоследователност във формулировките на законовия текст във вътрешни препращания /към на уредбата по одобряване на актуализирани доклади за безопасност на предприятията и/или съоръженията с нисък и висок рисков потенциал/, така и във външните препращания към разпоредби на Закона за управление на отпадъците и на Закона за водите.       8. Констатирани са несъвършенства в транспонирането на Директива 2010/75/ЕС на Европейския парламент и на Съвета от 24 ноември 2010 година относно емисиите от промишлеността /комплексно предотвратяване и контрол на замърсяването/ (Директива 2010/75/ЕС), установени от Европейската комисия, Генерална дирекция „Околна среда“ /EU Pilot - EUP(2017)9184/, като е предоставен срок за тяхното отстраняване посредством законодателни промени в ЗООС.       9. Установени са несъвършенства в транспонирането на Директива 2011/92/ЕС относно оценката на въздействието на някои публични и частни проекти върху околната среда (изменена с Директива 2014/52/ЕС на Европейския парламент и на Съвета от 16 април 2014 година), водещи до отклонения от задълженията за получаване на разрешение за осъществяване на оценка относно въздействието на проекти, които биха могли да окажат значително въздействие върху околната среда и принципите на отчетност и информираност на заинтересованата общественост и на прозрачност на процеса на вземане на решения по въпросите, свързани с околната среда и за обществена подкрепа за взетите решения.       10. Установени са несъвършенства в транспонирането на Директива 2012/18/ЕС на Европейския парламент и на Съвета от 4 юли 2012 година относно контрола на опасностите от големи аварии, които включват опасни вещества, за изменение и последваща отмяна на Директива 96/82/ЕО на Съвета (Директива 2012/18/ЕС), водещи до отклонения от принципите на отчетност и информираност на заинтересованата общественост и на прозрачност на процеса на вземане на решения по въпросите, свързани с околната среда и за обществена подкрепа за взетите решения.    3. **Цели на предложенията за изменения и допълнения:** 2. Повишаване на качеството на административното обслужване и административното регулиране чрез възможност за превъзлагане на правомощията по осъществяване на свързаните с тях дейности и процеси. 3. Повишаване на качеството и ефективността на дейността на контролната администрация на регионално ниво с цел отразяване на местните специфики. 4. Повишаване на ефективността при воденето на публичния регистър с резултатите от издаване, отказ, отмяна, преразглеждане и актуализиране на комплексни разрешителни. 5. Осигуряване на условия за точност и актуалност на данните, съдържащи се в регистъра на операторите на предприятия и/или съоръжения с нисък или висок рисков потенциал с цел повишаване ефективността на администрация при осъществяването на контролните ѝ правомощия. 6. Намаляване на административната и финансова тежест за гражданите, бизнеса и институциите в процедурата по оценка на въздействието върху околната среда на инвестиционни предложения. 7. Привеждане и съобразяване на използваните в ЗООС понятия с тези на действащата европейска нормативна уредба. Отстраняване на несъответствия на закона с общностните норми и разширяване на дейностите по оползотворяване на отпадъци, по отношение на които се осъществява преценка за необходимост от извършване на ОВОС с цел постигане на по-голяма точност на транспонирането и осигуряване ефективното цялостно прилагане на Директива 2012/18/ЕС, Директива 2011/92/ЕС и Директива 2010/75/ЕС. 8. Прецизиране на законовите текстове и отстраняване на несъвършенства с цел намаляване възможността за превратни правни и смислова тълкувания на законовите хипотези. Привеждане на използваните в ЗООС понятия и вътрешни и външни законови препращания в съответствие с тези на свързаното национално законодателство. | |
| **ВЪПРОСИ ЗА ОБСЪЖДАНЕ**   * 1. Какъв ефект ще има върху административното обслужване и регулация възлагането на правомощията от министъра на околната среда и водите на оправомощени от него длъжностни лица?   🞏 ще има положителен ефект върху административното обслужване и регулация, включително по отношение на времето и качеството на дейността;  🞏 ще затрудни административното обслужване и регулация;  🞏 няма да окаже съществено влияние върху протичането на процедурите;  🞏 друго (моля посочете).   * 1. Какъв ефект ще има отпадането на задължението за обявяване на инвестиционните предложения чрез средствата за масово осведомяване в рамките на процедурата по оценка на въздействието върху околната среда ?   🞏 няма да окаже съществено влияние;  🞏 ще облекчи процедурата, като намали финансовата тежест за бизнеса и гражданите;  🞏 ще има неблагоприятен ефект върху прозрачността на процедурата;  🞏 друго (моля посочете).   * 1. Ще повиши ли прозрачността в работата на администрацията въвеждането на задължение за информиране на обществеността за същността на проектите на възможните решения в рамките на процедурата по оценка на въздействието върху околната среда и по издаване на комплексни разрешителни?   🞏 няма да окаже съществено влияние;  🞏 ще допринесе за постигането на висока степен на прозрачност;  🞏 друго (моля посочете).   * 1. Обхватът на дейностите, за които следва да бъде осъществена ОВОС във връзка с оползотворяването на отпадъци, нуждае ли се от разширяване?   🞏 не, контролът е ефективен и няма нужда от промяна;  🞏 не, това ще затрудни работата на бизнеса и гражданите;  🞏 да, това ще повиши нивото на превенция срещу нерегламентираното оползотворяване на отпадъци;  🞏 друго (моля посочете).   * 1. Подкрепяте ли прецизиране на попадащите в обхвата на предложенията текстове на ЗООС ?   🞏 да;  🞏 не (моля посочете).   * 1. Има ли други текстове на закона, които имат за последица неточно и/или неправилно тълкуване?   🞏 не;  🞏 да (моля посочете кои).   * 1. Направете всякакви други коментари, предложения и забележки, които като заинтересовани страни считате за необходимо да бъдат направени. | |
| 1. **ДОКУМЕНТИ, СЪПЪТСТВАЩИ КОНСУЛТАЦИЯТА**  * Съпоставка на действащи/предложени за промяна разпоредби в съответните закони; * Констатации на Европейската комисия, Генерална дирекция „Околна среда“ /EU Pilot - EUP(2017)9184; * Тълкуване на дефиниции на категории проекти в приложение I и II на Директивата за ОВОС; * Консултационен документ /настоящия документ/. | |